Langnaweek eis reeds 4 in taxi in Mpumalanga | Netwerk24
Deur Meghan Lawrence 14 Junie 2019 08:34
Minstens vier mense is Vrydagoggend dood en vier beseer toe ’n minibustaxi op die N11 naby Doornkop in Mpumalanga omgeslaan het.
Moeti Mmusi van die departement van veiligheid sê die ongeluk het omstreeks 04:00 op die pad tussen Middelburg en Groblersdal naby Doornkop gebeur. Die taxi was vanaf die Oos-Kaap na Limpopo onderweg.
’n Vragmotor het die minibustaxi op die kant getref en dit het omgeslaan,” het Mmusi gesê.
“Drie mans en ’n vrou is dood en vier ander het ernstige beserings opgedoen. Nog agt is lig beseer.”
Mmusi sê saam met die bestuurder was daar 16 mense in die minibustaxi.
Gabisile Shabalala, die LUR van gemeenskapsveiligheid en skakeldienste, sê die ongeluk word ondersoek.
Shabalala het ’n beroep op motoriste gedoen om versigtig te bestuur.
“Baie mense het al hul lewe op die N11-pad by Middelburg verloor,” sê sy.
Shabalala sê mense moet veral die naweek wakker wees wanneer hulle reis omdat dit ’n langnaweek is.
Meer oor: Mpumalanga | Verkeer | Padsterftes